TOP วิ่งแตะ 100 บ. ทำนิวไฮตั้งแต่เข้าตลาดฯ รับผลดีค่าการกลั่นQ3พุ่ง
TOP วิ่งแตะ 100 บ. ทำนิวไฮตั้งแต่เข้าตลาดฯ รับผลดีค่าการกลั่น Q3 พุ่งที่ระดับ 9-11 เหรียญสหรัฐ/บาร์เรล โดยราคาหุ้นปิดตลาดภาคเช้าอยู่ที่ 100.50 บาท บวก 5.75 บาท หรือ 6.07% สูงสุดที่ 100.50 บาท ต่ำสุดที่ 95.50 บาท มูลค่าการซื้อขาย 1.12 พันล้านบาท
6 ต.ค. 2560

ผู้สื่อข่าวรายงานว่า ราคาหุ้นบริษัท ไทยออยล์ จำกัด (มหาชน) หรือ TOP ปิดตลาดภาคเช้า อยู่ที่ 100.50 บาท บวก 5.75 บาท หรือ 6.07% สูงสุดที่ 100.50 บาท ต่ำสุดที่ 95.50 บาท มูลค่าการซื้อขาย 1.12 พันล้านบาท โดยราคาหุ้น TOP ปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์ เมื่อวันที่ 26 ต.ค. 2547 รวมเป็นระยะเวลา 13 ปี ขณะที่ดัชนีหุ้นไทยโดยรวมบวก 0.47%

ด้าน บล.โกลเบล็ก ระบุในบทวิเคราะห์ฯว่า กลุ่มโรงกลั่นได้ประโยชน์จากค่าการกลั่นในไตรมาส 3/60 ที่ปรับตัวขึ้น 20-22% จากไตรมาสก่อน มาอยู่ที่ระดับ 9-11 เหรียญสหรัฐ/บาร์เรล ตามส่วนต่างน้ำมันอากาศยานและน้ำมันดีเซลที่ปรับตัวขึ้น 21% และส่วนต่างน้ำมันเบนซิน เพิ่มขึ้น 13% เนื่องจากผลกระทบของพายุฮาร์วีย์ที่พัดถล่มรัฐเท็กซัสของสหรัฐในเดือนส.ค.-ก.ย.
โดยคาดมีกำไรจากสต็อกน้ำมันดิบหลังราคาน้ำมันดิบปรับตัวขึ้น 11% นับแต่ต้นไตรมาส สู่ระดับ 51 เหรียญสหรัฐ/บาร์เรล จากโรงกลั่นน้ำมันหลายแห่งของสหรัฐได้เริ่มกลับมาดำเนินการผลิตอีกครั้ง หลังจากที่ต้องปิดดำเนินการเนื่องจากผลกระทบของพายุเฮอร์ริเคน นอกจากนี้มีคาดการณ์ว่าซาอุดิอาระเบีย และรัสเซียจะขยายเวลาปรับลดกำลังการผลิตน้ำมันจนถึงสิ้นปีหน้าเป็นตัวหนุนราคาน้ำมันเพิ่มเติม
ทั้งนี้ เห็นว่าค่าการกลั่นที่ปรับตัวขึ้นได้รับแรงหนุนหลักจากส่วนต่างน้ำมันอากาศยานและดีเซลที่ปรับตัวขึ้น +21% จากต้นไตรมาส ซึ่ง PTTGC IRPC และ BCP ได้ประโยชน์สูงสุดตามลำดับ เนื่องจากมีสัดส่วนน้ำมันดีเซลและอากาศยานรวม 63-69% สูงกว่า TOP และ SPRC ที่มีอยู่เพียง 41-58%
ขณะที่ บล.เอเชีย เวลท์ ระบุในบทวิเคราะห์ว่า ค่าการกลั่น ดีดกลับแรง มาอยู่ที่ 7.90 เหรียญสหรัฐ/บาร์เรลในวันนี้  จากเมื่อวานที่ 6.76 เหรียญสหรัฐ/บาร์เรล คาดกลับมาบวกต่อธุรกิจโรงกลั่บมจ.ไทยออยล์ (TOP), บมจ.พีทีที โกลบอล เคมิคอล (PTTGC), บมจ.ไออาร์พีซี (IRPC), บมจ.สตาร์ ปิโตรเลียม รีไฟน์นิ่ง (SPRC), บมจ.บางจาก คอร์ปอเรชั่น (BCP), บมจ.เอสโซ่ (ประเทศไทย) หรือ ESSO